《皇太后回銮颂》
宋代·吴粟

於皇睿明，运符中兴。
绵宇肃清，乾夷坤宁。
孝思兢兢，交三圣灵。
惟我文母，远征朔土。
苍旻眷顾，显持阴护。
爰居爰处，储降祉祜。
睿明绍休，匪豫匪游。
人谋鬼谋，迎亲是求。
夜靡安席，昼靡安几。
宸心窃至，迎亲是议。
皇帝曰咨，命尔辅臣。
腾有大计，储思唯亲。
辅臣稽首，对扬圣志。
惟断乃成，愿破群议。
皇穹隆赫，鉴兹至德。
风行万国，耸动蛮貊。
诞扬天声，四征弗克。
敌人震惊，稽颡寻盟。
遣使旁午，愿旋銮辂。
稽考旷古，且未曾睹。
帝曰休哉，大庆鼎来。
喧传九垓，疾如惊雷。
乃严法驾，乃饰次舍。
千舆万马，出疆以迓。
文母在远，雷剥曰舒。
六龙驾辇，陟巘嵩呼。
济彼洪流，天星翼舟。
微波聿收，瑞气横秋。
文母遄临，千官则仪。
欢声戴驰，霆震风飞。
銮车至止，幅璬咸喜。
丕照盛美，实天所启。
有汉高祖，安忍无亲。
与言分羹，实忝前闻。
有唐德宗，求之莫获。
莫享天心，实有惭德。
惟我皇上，圣孝绝纶。
念兹在兹，虞舜周文。
韪哉鸿休，卓绝殊尤。
二圣重欢，亿万斯秋。
究观自昔，发挥伟绩。
有颂有诗，以诏无极。
睠兹日月，宁容图绘。
小臣献颂，乐府是配。